Областна администрация Хасково ще се включи за поредна година в Часът на Земята
Tuesday, 20 March 2018 12:48
На 24 март 2018 година за времето от 20,30 до 21,30 часа светлините на администрацията на Областния управител на Хасково ще бъдат загасени. По този начин държавната администрация в Хасково ще изрази подкрепата си за инициативата Часът на Земята 2018. В събота всеки от нас може да даде своя личен принос за опазване на планетата като подкрепи каузата.Часът на Земята започва като символично събитие за гасене на осветлението в австралийския град Сидни през 2007 г. Днес Часът на Земята се отбелязва в повече от 180 държави, а целта е да споделим общата солидарност за бъдещето на планетата Земя. Акцентът в тазгодишните прояви е опазване на биологичното разнообразие. Природозащитната инициатива на WWF обединява отделни хора, бизнеси и правителства в търсене на решения и конкретни действия за изграждане на здравословно и устойчиво бъдеще за всички.
Жребий определи кои две двойки от област Хасково ще бъдат финансирани от фондация “Искам бебе“ в кампанията на областния управител на Хасково „За повече деца в България“
Tuesday, 06 March 2018 12:52
Днес бе изтеглен жребий, с който бяха определени две двойки, които получават финансиране за ин-витро процедури от дарителската кампания „За повече деца в България“. Общо 7 двойки кандидатстваха за финансиране чрез фондация „Искам бебе“. Две от тях не отговаряха на условията. В присъствието на областния управител на Хасково Станислав Дечев, заместникът му д-р Стефка Здравкова, нотариус Десислава Славеева и местните медии председателят на УС на „Искам бебе“ Мария Янева изтегли двете печеливши двойки. С по 4 300 лева, събрани от дарители от Хасковска област, ще бъдат подпомогнати двойките: Татята Аргирова и Христо Къналиев от #Любимец, и Диана Винева и Владимир Димитров от #Димитровград. Според регламента на фондацията, бяха изтеглени и две резервни двойки. В рамките на една година трябва да бъдат извършени процедурите и ако всичко е наред след година трябва да имаме бебета от нашата кампания, пожелаха си инициаторите. До сега над 1500 бебета са се родили, благодарение на фондация „Искам бебе“, съобщи Мария Янева. Тя благодари на всички дарители от #Хасково и региона, както и на доброволците. На жребия присъства и семейството на малкия Воислав от Димитровград, който е роден при девети ин-витро опит, уточни майка му Антоанета Стефанова.
Областният управител на Хасково Станислав Дечев съобщи, че кампанията „За повече деца в България“ ще бъде продължена и съвсем скоро ще бъдат обявени инициативите, които ще се проведат в общините от областта през тази година.
Припомням Ви, че сумата от 8600 лева беше събрана по време на две благотворителни инициативи на Областния управител на Хасково Станислав Дечев през декември 2017г.
Всички пътищата в Хасковска област са проходими при зимни условия.
Автомагистрала „Марица“ е изчистена, на места обаче има все още участъци, които не са до асфалт. Снегопочистващата фирма работи денонощно, но част от магистралата не е в състоянието, което очакваме всички. Това констатира при сутрешната си проверка по републиканските пътища в региона областният управител на Хасково Станислав Дечев. По първокласния път 1-8 Хасково- Харманли също трябва да се пътува с повишено внимание, защото там в момента се опесъчава и чисти. Има места със заледявания.
Няма наложени ограничения на движението, но шофьорите трябва да бъдат изключително внимателни и отговорни, когато тръгват на път при зимни условия.
През тази нощ в цялата област падна значително количество сняг и снежната покривка се удвои. Най-дебела е тя в хасковското село Елена- там снегът е 48 см, в Минерални бани- 45 см. В Тополовград и Ивайловград вече има над 35 см сняг, най-малко е в Любимец и Свиленград-около 10 см. Днес се очаква през целия ден да вали.
В няколко общини от областта учениците са в т.нар. дървена ваканция. От днес до 2 март включително са прекратени учебните занятия в община Стамболово и в училището в с.Караманци, община Минерални бани. В училището в село Минерални бани днес се учи, но заради усложнената обстановка и многото отсъстващи деца, утре и на 2 март няма да се учи. В община Ивайловград ситуацията също е сложна. За сега е взето решение днешният ден да е неучебен. За следващите дни ще се решава по-късно. В Тополовград занятия няма да има до края на седмицата.